KOMISIJOS REGLAMENTAS (EB) Nr. 256/2009
2009 m. kovo 23 d.
iš dalies keičiantis Europos Parlamento ir Tarybos reglamento (EB) Nr. 396/2005 II ir III priedus dėl didžiausio leidžiamojo azoksistrobino ir fludioksonilo likučių kiekio tam tikruose produktuose arba ant jų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
Didžiausi leidžiamieji azoksistrobino ir fludioksonilo likučių kiekiai (toliau - DLK) nustatyti atitinkamai Reglamento (EB) Nr. 396/2005 II ir III prieduose. Kalbant apie azoksistrobiną, atsižvelgiant į naują leidimą naudoti šį augalų apsaugos produktą ropėms pagal 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (2) pateiktas prašymas dėl nustatyto DLK pakeitimo pagal to reglamento 6 straipsnio 1 dalį. Kalbant apie fludioksonilą, trečiosios šalies (JAV), kurioje leidžiamo naudoti augalų apsaugos produkto likučių kiekis didesnis už granatams nustatytą DLK, kaip numatyta Reglamento (EB) Nr. 396/2005 III priede, prašymo teikėjas pagal to reglamento 6 straipsnio 2 dalį ir 4 straipsnį pateikė prašymą dėl leistino importo nuokrypio.
(2)
Abu prašymai įvertinti pagal to reglamento 8 straipsnį. Įvertinimo ataskaitas Portugalija ir Danija išsiuntė Komisijai.
(3)
Europos maisto saugos tarnyba (toliau - Tarnyba) atsižvelgdama į prašymuose pateiktą informaciją ir įvertinimo ataskaitas įvertino, ar siūlomas DLK yra saugus, ir pateikė pagrįstas nuomones. Ji šias nuomones [pagal reglamento 10 straipsnį] perdavė Komisijai ir valstybėms narėms bei jas paskelbė viešai (3).
(4)
Tarnyba pagrįstose nuomonėse padarė išvadą, kad įgyvendinti visi teikiamos informacijos reikalavimai ir padaryti du prašymų teikėjų prašomų DLK pakeitimai yra priimtini vartotojų saugos atžvilgiu, remiantis poveikio vartotojui vertinimu, atliktu 27 tam tikroms Europos vartotojų grupėms. Tarnyba atsižvelgė į naujausią informaciją apie toksikologines medžiagų savybes. Nei visą gyvenimą trunkantis abiejų medžiagų, gaunamų vartojant visus šias dvi medžiagas galinčius turėti maisto produktus, poveikis, nei trumpalaikis poveikis vartojant daug ropių arba granatų neparodė, kad yra rizika, jog būtų viršijama leistina paros norma arba ūmi referencinė dozė.
(5)
Remiantis pagrįsta Tarnybos nuomone ir atsižvelgiant į su svarstomu klausimu susijusius veiksnius, prašomi DLK pakeitimai atitinka Reglamento (EB) Nr. 396/2005 14 straipsnio 2 dalį.
(6)
Todėl Reglamentą (EB) Nr. 396/2005 reikėtų atitinkamai iš dalies pakeisti.
(7)
Šiame reglamente pateiktos priemonės atitinka Maisto grandinės ir gyvūnų sveikatos nuolatinio komiteto nuomonę ir joms pritaria Europos Parlamentas bei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. kovo 23 d.